Haris Silajdžić

Haris Silajdžić (rođen 1. oktobra 1945) je bivši bosanskohercegovački političar. Dužnost člana Predsjedništva Bosne i Hercegovine obavljao je od 2006. do 2010. godine. Predsjednik Vlade Republike Bosne i Hercegovine bio je od 1993. do 1996. Silajdžić je također bio prvi premijer Federacije Bosne i Hercegovine od 1994. do 1996.

Stranku demokratske akcije Silajdžić je napustio 1996. da bi osnovao Stranku za Bosnu i Hercegovinu.

Rani život i obrazovanje
Nakon osnovne škole završene u rodnom mjestu, Silajdžić je završio Gazi Husrev-begovu medresu u Sarajevu 1964. godine. Potom odlazi na studij arapskog jezika i islamistike u Bengaziju. Magistrirao je i doktorirao na Univerzitetu u Prištini 1977. i 1979. godine. U Prištini se zaposlio 1974. godine na Institutu za historiju Kosova, gdje radi do 1978. godine. Nakon toga je angažovan za predavača arapskog jezika na Filozofskom fakultetu u Prištini.

Doktor je historijskih nauka i radio je kao profesor na Filozofskom fakultetu u Sarajevu i držao je predavanja na univerzitetima u svijetu, između ostalog bio je i gost predavač na Harvardu, te još nekoliko američkih fakulteta.

Politički angažman
Kao član Stranke demokratske akcije (SDA) obavljao je dužnost ministra vanjskih poslova u Vladi Republike Bosne i Hercegovine (1990–93) i premijera Vlade Republike Bosne i Hercegovine (1993–95) za vrijeme rata u Bosni i Hercegovini. Stranku je napustio 1996. godine, kada se odlučuje za osnivanje Stranke za Bosnu i Hercegovinu. Od 1997. obavljao je dužnost dopredsjednika Vijeća ministara BiH. Izabran je za profesora na Filozofskom fakultetu u Sarajevu 1996. te je 2002. kratko predavao na Univerzitetu Cornell u državi New York 1998.

Na općim izborima 2006. godine je s 350.520 glasova ostvario pobjedu na izborima za Predsjedništvo Bosne i Hercegovine gdje je izabran za člana Predsjedništva iz reda Bošnjaka. Tu funkciju je obavljao od 6. novembra 2006. godine do 10. novembra 2010. godine. Na općim izborima 2010. godine pokušao je osigurati drugi mandat u Predsjedništvu Bosne i Hercegovine, ali je sa 117.240 glasova bio tek treći kandidat po broju glasova iz reda Bošnjaka. Nakon što je priznao izborni poraz odlučio je prestati sa aktivnim bavljenjem politikom, a 2012. godine je napustio i čelo Stranke za Bosnu i Hercegovinu.

Po završetku političke karijere se povlači i iz javnog života, a 2015. godine je izdao knjigu poezije “Sarječja”.

Privatni život
U martu 2016. godine Silajdžić je oženio Selmu Muhedinović, što je njegov treći brak. U prvom braku bio je sa mostarkom Majom Zvonić s kojom ima i sina Mirzu, a nakon toga je bio u braku s albanskom političarkom Luljetom Vuniqi.

Reference

Vanjski linkovi

Kategorija:Rođeni 1945.
Kategorija:Živi ljudi
Kategorija:Biografije, Breza
Kategorija:Bosanskohercegovački političari
Kategorija:Političari Stranke demokratske akcije
Kategorija:Političari Stranke za Bosnu i Hercegovinu
Kategorija:Bosanskohercegovački ministri vanjskih poslova
Kategorija:Bosanskohercegovački premijeri
Kategorija:Bošnjački političari
Kategorija:Predsjedavajući Vijeća ministara Bosne i Hercegovine